Денница (област Ямбол)
Денница е село в Югоизточна България. То се намира в община Болярово, област Ямбол.

География 
Село Денница се намира в Западна Странджа. Намира се на около 3 км от пътя между гр. Ямбол и гр. Болярово. През селото преминава Средецка река. Землището на селото граничи със землищата на селата: Стефан Караджово, Камен връх, Поляна, Александрово, Оман.

История 
До 1934 г. селото се е казвало „Гюндюзлери“, чийто буквален превод от турски означава „слънцето изгря“. Древните българи са наричали Денница планетата Венера, на името на славянската богиня на луната и звездите, деня и нощта и др. В по-стара форма името Денница се е изписвало „Деньница“. В продължение на няколко десетилетия името на селото е било Деница, което обаче бива коригирано през 90-те години на XX век. През 1934 г. жителите му са били 579, а през 1946 г. достигат 690.

Традиции 
На 28 септември 2019 г. е възстановен ежегодният събор на с. Денница. Традиционните носии на селото се определят като спадащи към тронските носии.

Забележителности 
В с. Денница има православна каменна църква „Свети Пророк Илия“ построена през 1934 г.

Транспорт 
Има шосеен транспорт, който свързва селото с общинския център – гр. Болярово и областния град – гр. Ямбол. През делничните дни има по два автобуса на ден към двата града.

Най-близка жп гара е гара Ямбол – 45 km.

Най-близко пристанище – пристанище Бургас – 83 km.

Най-близко гражданско и международно летище – Летище Бургас – 92 km.

Външни препратки 

 Разписание на междуселищни транспортни връзки.
 Традиционният събор на Денница след години отново събра жители и гости на селото, в. Делник, посетен на 8 май 2020 г.

Села в област Ямбол
Населени места в община Болярово